《种菜》
清代·张印

我性喜种植，况此多荒陂。春风吹浩荡，人意良迟迟。

赤脚灶下婢，饭后辄酣嬉。亦欲课之读，目不识书诗。

顾使把犁锄，欣然愿我随。荆榛既日辟，礧砢亦日夷。

于此压豆筴，于彼播露葵。秋菘与春韭，燥湿相所宜。

纵横有经纬，我心堪自师。中馈及暇日，到此神旷怡。

会当微雨过，生理渐以滋。破土玉芽茁，临风翠叶披。

哑然时失笑，暴富同贫儿。

作者简介：张印，字月潭，潼关人。山东巡抚澧中女，闽县陕西布政使林寿图继室。有《茧窝遗诗》。